RESOLUCIÓN do 8 de maio de 2025 pola que se lle dá publicidade á encomenda de xestión á Fundación Semana Verde de Galicia para a posta á disposición dos espazos precisos e os traballos de apoio para a organización das probas selectivas de diversas categorías de persoal estatutario do Sistema sanitario público de Galicia.
Consellería de Sanidade — III. Outras disposicións — 12/05/2025

De conformidade co previsto no artigo 9 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, dáse publicidade da encomenda á Fundación Semana Verde de Galicia, do 2 de maio de 2025, para a posta á disposición dos espazos precisos e os traballos de apoio para a organización das probas selectivas de diversas categorías de persoal estatutario do Sistema sanitario público de Galicia.
1. Actividades: posta á disposición dos espazos precisos e os traballos de apoio para a realización das probas selectivas do Servizo Galego de Saúde para a cobertura de 236 prazas:
– 8 prazas na categoría de técnico/a superior en anatomía patolóxica e citoloxía.
– 13 prazas na categoría de técnico/a superior en documentación sanitaria.
– 121 prazas na categoría de técnico/a superior en laboratorio de diagnóstico clínico.
– 16 prazas na categoría de técnico/a superior en dietética.
– 43 prazas na categoría do grupo auxiliar da función administrativa, en prazas reservadas para seren cubertas por persoas que acrediten discapacidade intelectual.
– 9 prazas na categoría do grupo técnico da función administrativa.
– 26 prazas na categoría de grupo de xestión da función administrativa.
O total de aspirantes admitidos/as nestas probas ascende a 4.134.
A actividade encomendada inclúe a posta á disposición dos espazos para a realización das probas co mobiliario e equipamento necesarios (megafonía, 2 pantallas LED de 5x3 con cronómetro e seis pantallas de TV 55´ complementarias, cadeiras e mesas individuais, material de imprenta e sinalización), servizo de vixilancia e seguridade, persoal de servizos múltiples, sistema de seguridade antimóbil-detector de metais, calefacción (en función da situación climatolóxica), regulación de aparcadoiros, servizos de limpeza, módulos de sanitarios portátiles, conexión á internet por cable, servizo de imprenta, unha fotocopiadora e servizos de restauración para persoal da organización.
2. Natureza e alcance da xestión encomendada: a Lei 14/2013, do 26 de decembro, de racionalización do sector público autonómico, ten por obxecto a racionalización de todo o sector público autonómico e da actividade administrativa, así como a adopción de medidas dirixidas a unha maior eficiencia do gasto e á mellora da xestión do sector público autonómico.
O artigo 10 desta lei recolle os instrumentos e procedementos para facer efectivos os principios de cooperación, colaboración e asistencia, entre os cales se encontran as encomendas de xestión, reguladas especificamente no artigo 13, que remite á Lei 16/2010, do 17 de decembro, de organización e funcionamento da Administración xeral e do sector público autonómico de Galicia (Lofaxga).
O artigo 10 da Lofaxga prevé a posibilidade de encargar a realización de tarefas a entidades de dereito privado que reúnan a condición de medio propio da Administración ou entidade pública encomendante mediante resolución unilateral. A Fundación Semana Verde de Galicia é unha fundación do sector público autonómico, de acordo co artigo 113 da Lofaxga, na medida en que o seu patrimonio fundacional, con carácter de permanencia, está formado en máis dun 50 % por bens e dereitos achegados ou cedidos pola Xunta de Galicia.
De acordo co artigo 47 da Lofaxga, ten a consideración de medio propio e servizo técnico da Xunta de Galicia.
3. Prazo de vixencia: o encargo terá unha duración comprendida entre a data da súa sinatura e o 18 de maio de 2025, tendo en conta as datas de realización das probas (días 10 e 11 de maio) e o período de sete días previos e posteriores a estas para o depósito e a retirada de materiais.
Santiago de Compostela, 8 de maio de 2025